Efter nye anbefalinger fra Sundhedsstyrelsen har flere kommuner valgt at skifte spor. Nu tilbydes en stor del af de kommunalt ansatte ikke længere influenzavaccinen.

Efter coronapandemiens indtog har der været stort fokus på vaccinationer. Først hed det sig, at flere kommuner tilbød influenzavaccination til alle deres ansatte, men nu skifter flere kommuner imidlertid holdning. Èn af de kommuner, der ikke længere tilbyder influenzavaccination til alle deres ansatte, er Aalborg Kommune. - De senere dage er der skabt tvivl om, hvorvidt der er vacciner nok til de svageste. Derfor vil vi som ansvarlig kommune i første omgang begrænse vores tilbud om vaccination til de medarbejdere, der har kontakt med ældre og sårbare borgere. Vi håber på hurtig afklaring af forsyningssituationen, så vi kan komme videre med det generelle tilbud til alle medarbejderne, siger Jan Nielsen, der er direktør i Ældre- og Handicapforvaltningen og står i spidsen for kommunens kriseberedskab. Vaccinen var tiltænkt alle medarbejderne for at mindske sygefraværet og ikke mindst for at sikre deres sundhed. Ydermere blev vaccinationen tilbudt for at aflaste covid-19-testcentrene. Årsagen til Aalborg Kommunes justering kan tillægges Sundhedsstyrelsen nye anbefalinger, der lyder på, at der skal holdes igen med at uddele influenzavacciner, idet der er frygt for mangel på dem. Sundhedsstyrelsen frygter, at det givetvis kan betyde, at der ikke er vacciner til de mest udsatte borgere i samfundet. I Aalborg Kommune har cirka 1000 ud af 7000 ansatte taget imod tilbuddet om at blive vaccineret. Og tilbuddet gælder stadig de mest udsatte ansatte. - Det vil primært være ansatte i Ældre- og Handicapforvaltningen. Men også i Familie- og Beskæftigelsesforvaltningen og Sundheds- og Kulturforvaltningen, siger Jan Nielsen. Andre kommuner opretholder tilbud Modsat Aalborg Kommune fortsætter de tre kommuner Læsø, Jammerbugt og Vesthimmerland indtil videre med at tilbyde influenzavaccine til alle ansatte. Statens Serum Institut, som står for vaccinerne, oplyser, at de p.t. har 150.000 på lager og arbejder på at skaffe flere. Og hvis der kommer flere kan ansatte i Aalborg Kommune, som ellers havde bestilt en tid, måske se frem til et prik alligevel. - Det er klart, det er meget dynamisk i den situation, vi er i. Vi kan både være i den heldige situation, at vi kan tilbyde alle vores medarbejdere at blive vaccineret, men vi kan også være i den situation, at vi må prioritere vaccinerne yderligere. Så jeg kan hverken garantere det ene eller det andet, siger Jan Nielsen, der er direktør i Ældre- og Handicapforvaltningen i Aalborg Kommune.